IGPR: Radu Mazăre este în custodia Poliției Române. În cursul zilei el va fi adus în România

Fostul primar PSD al Constanție, Radu Mazăre, este în custodia Poliției Române, care l-a preluat de la autoritățile din Madagascar, urmând ca în cursul zilei să fie adus în țară, informează IGPR într-un comunicat.

”Centrul de Informare și Relații Publice al Inspectoratului General al Poliției Române este abilitat să comunice următoarele: La această oră, persoana urmărită internațional, Radu Ștefan Mazăre, este în custodia Poliției Române. Vă reamintim faptul că, la nivelul Poliției Române, s-a constituit o escortă, care s-a deplasat în Republica Madagascar, pentru preluarea persoanei urmărite internațional, întoarcerea pe teritoriul României urmând a avea loc în cursul acestei zile”, se precizează în comunicatul IGPR.

Ministrul interimar al Justiției, Ana Birchall, a anunțat săptămâna trecută că a fost informată oficial de către Interpol că procedura de extrădare a fugarului Radu Mazăre a fost admisă și că au fost puse în aplicare de urgență dispozițiile privind ridicarea fostului lider PSD de către autoritățile române.

„Ministerul Justiţiei a fost sesizat şi informat oficial astăzi, 14 mai, ora 17,19, de către Biroul Naţional Interpol că procedura de extrădare a lui Ştefan Radu Mazăre a fost admisă de către autorităţile din Republica Madagascar. Din acest moment sunt puse în aplicare, în regim de urgenţă, dispoziţiile privind preluarea din Republica Madagascar a lui Radu Ştefan Mazăre sub escortă de către autorităţile competente din România”, a declarat Birchall, la MJ.

Ea a adăugat că, prin această decizie a autorităţilor din Madagascar, „Ministerul Justiţiei din România şi-a îndeplinit atribuţiile şi responsabilităţile legale cu responsabilitate şi cu profesionalism”.

În urmă cu două săptămâni, Radu Mazăre a fost arestat de autorităţile din Madagascar şi a fost ţinut în custodie, această măsură fiind luată ca urmare a mandatului de căutare emis de autorităţile române prin Interpol.

Mazăre a plecat în Madagascar de mai bine de un an, iar acolo a făcut demersuri pentru obţinerea azilului.

Fostul edil are multiple condamnări în România, multe nedefinitive. Pedeapsa definitivă care a atras şi mandatul internaţional este cea pronunţată în 8 februarie de Înalta Curte de Casaţie şi Justiţie, când Mazăre a fost condamnat la nouă ani de închisoare în dosarul retrocedărilor ilegale de terenuri din Constanţa, Mamaia, plajă şi faleză.

Anterior, ministrul Justiției din Madagascar, Jean-Jacques Randrianasolo, declarase publicației locale L‘Express de Madagascar că Radu Mazăre va fi extrădat în România, dat fiind că țara sa a primit toate documentele necesare din România.

Foto: Inquam Photos / Florin Cornel